CELEX: 62008TN0353
Language: mt
Date: 2008-08-26 00:00:00
Title: Kawża T-353/08: Rikors ippreżentat fis- 26 ta' Awwissu 2008 — Vwd Vereinigte Wirtschaftsdienste vs Il-Kummissjoni

22.11.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 301/41
            
         Rikors ippreżentat fis-26 ta' Awwissu 2008 — Vwd Vereinigte Wirtschaftsdienste vs Il-Kummissjoni
   (Kawża T-353/08)
   (2008/C 301/70)
   Lingwa tal-kawża: Il-Ġermaniż
   Partijiet
   
      Rikorrenti: vwd Vereinigte Wirtschaftsdienste AG (Frankfurt am Main, il-Ġermanja) (rappreżentanti: R. Bechtold, U. Soltész u C. von Köckritz, avukati)
   
      Konvenuta: Il-Kummissjoni tal-Komunitajiet Ewropej
   Talbiet tar-rikorrenti
   
               —
            
            
               b'mod konformi mal-ewwel paragrafu tal-Artikolu 231 KE, tiddikjara d-deċiżjoni tal-Kummissjoni tad-19 ta' Frar 2008 — COMP/M.4726 — Thomson Corporation vs Reuters Group — bħala nulla u mingħajr effett fl-intier tagħha;
            
         
               —
            
            
               b'mod konformi mat-tieni paragrafu tal-Artikolu 87 tar-Regoli tal-Proċedura tal-Qorti tal-Prim'Istanza, tikkundanna lill-Kummissjoni tal-Komunitajiet Ewropej għall-ispejjeż.
            
         Motivi u argumenti prinċipali
   Ir-rikorrenti tikkontesta d-deċiżjoni tal-Kummissjoni tad-19 ta' Frar 2008 fil-kawża COMP/M.4726 — Thomson Corporation vs Reuters Group, li biha l-Kummissjoni qieset li l-konċentrazzjoni bejn il-fornituri ta' informazzjoni finanzjarja Thomson Corporation u Reuters Group hija kompatibbli mas-suq komuni, b'mod konformi mal-Artikolu 8(2) tar-Regolament KE dwar il-konċentrazzjonijiet (1).
   Insostenn tar-rikors tagħha, ir-rikorrenti ssostni li d-deċiżjoni kkontestata hija vvizzjata bi żbalji manifesti ta' evalwazzjoni u ta' liġi, kif ukoll b'difetti proċedurali serji. F'dan ir-rigward, ir-rikorrenti tinvoka għaxar motivi.
   Fl-ewwel lok, hija ssostni li s-suq ta' real-time datafeeds ma ġiex iddefinit korretament, b'tali mod li d-deċiżjoni hija kontradittorja u tmur kontra l-prassi deċiżjonali tal-Kummissjoni.
   Fit-tieni lok, hija tinvoka żball ta' evalwazzjoni fir-rigward tal-pożizzjoni tal-partijiet fis-suq u fir-rigward tal-effetti tal-konċentrazzjoni fuq is-swieq ta' real-time datafeeds, sa fejn il-pressjoni ta' kompetizzjoni eżerċitata minn Thomson ma ġietx evalwata korrettament, waqt l-evalwazzjoni tal-effetti orizzontali tal-konċentrazzjoni, u sa fejn l-effetti vertikali ta' din tal-aħħar ġew injorati.
   Fit-tielet lok, hija ssostni li, waqt l-evalwazzjoni tal-effetti orizzontali tal-konċentrazzjoni fuq is-suq tal-market data platforms, il-pressjoni ta' kompetizzjoni eżerċita minn Thomson flimkien ma' dik eżerċitata minn Wombat, l-uniku kompetitur serju potenzjali, ġiet injorata.
   Fir-raba' lok, hija ssostni li l-inċentiv dejjem jikber ta' Reuters li tostakola l-aċċess tat-terzi għall-contribution data, iżolat permezz tal-konċentrazzjoni, ma ġiex eżaminat.
   Fil-ħames lok, hija ssostni li l-pożizzjoni tal-partijiet u l-effetti tal-konċentrazzjoni fuq is-suq tan-news ma ġewx evalwati korrettament u li l-kostituzzjoni ta' monopolju fuq is-suq upstream ġiet permessa mingħajr motivi li jistgħu jiġu mifhuma.
   Fis-sitt lok, hija ssostni li s-swieq ta' desktop products in research & asset management u b'mod partikolari, is-swieq nazzjonali ta' wealth management desktop products ma kinux is-suġġett ta' riċerki suffiċjenti fir-rigward tal-effetti tal-konċentrazzjoni fuq il-kompetizzjoni.
   Fis-seba' lok, hija ssostni li l-effetti negattivi globali tal-konċentrazzjoni lil hinn mill-fruntieri tas-suq ma ġewx eżaminati, minkejja li l-Kummissjoni rrikonoxxiet fid-deċiżjoni tagħha li s-swieq ikkonċernati jikkoinċidu.
   Fit-tmien lok, hija ssostni li impenji li ma jaffetwawx is-swieq kollha tqiesu bħala suffiċjenti, swieq li fuqhom il-konċentrazzjoni kellha bħala effett li tostakola kompetizzjoni effettiva.
   Fid-disa' lok, hija ssostni li dawn l-impenji, barra minn hekk, mhumiex tali li jiżġuraw kompetizzjoni effettiva fl-oqsma li huma jkopru.
   Fl-għaxar lok, hija ssostni li d-dritt tagħha għal smigħ ġie miksur minħabba difetti proċedurali.
   
      (1)  Regolament tal-Kunsill (KE) Nru 139/2004, tal-20 ta' Jannar 2004, dwar il-kontroll ta' konċentrazzjonijiet bejn impriżi (“ir-Regolament tal-KE dwar l-Għaqdiet”) (ĠU L 24, p. 1).